ভাঙড়ের পালং শাক হাওড়া, ডোমজুড়, শেওড়াফুলি, শিয়ালদহ হয়ে ভিন্ রাজ্যে যায়। পাইকারি সব্জি ব্যবসায়ী রবিউল ইসলাম বলেন, ‘ভাঙড়ের মাটি বেশ উর্বর। ওখানকার শাক দেখতেও ভালো, খেতেও ভালো। তাই বাইরে এর চাহিদা বেশি। কিন্তু এখন চাহিদা অনুযায়ী মাল পাচ্ছি না, বেশীরভাগ খেত জলে ভেসে গিয়েছে।’ ভাঙড় ২ পঞ্চায়েত সমিতির কৃষি কর্মাধ্যক্ষ আব্দুর রহিম বলেন, ‘ভোগালি ১ ও ২, শানপুকুর গ্রাম পঞ্চায়েতের পালং চাষিরা জানিয়েছেন, তাঁরা বেশ ক্ষতির মুখে পড়েছেন। পঞ্চায়েত সমিতি ভাবনা চিন্তা করে দেখছে কোনও ভাবে সাহায্য করা যায় কিনা।’